Jémz 5
Jémz Vèti Sé Moun Wich-la
1Bon, kouté byen, ou menm ki wich. Ou pé koumansé pléwé dépi atjwèlman pou sé soufwans-lan ki kay vini anlè'w-la. 2Sé wichès ou-a kay pouwi, èk wavèt kay manjé sé bèl had ou-a. 3Lò-a èk dajan-an ou ja séwé-a kay plen lawouj, épi asou jou jijman-an, moun kay wè ou té vowas èk ou té la pou kò'w yonn. Èk lawouj sala kay détwi kò'w menm kon difé. Ou ja séwé an chay lajan pou sé dènyé jou sala. 4Chonjé mannyè ou pa té péyé sé moun-an ki wékòlté jaden'w-lan. Tann mannyè yo ka pléwé kont ou. Vwa yo ja wivé jis an zòwèy Bondyé Senyè-a ki ni tout pouvwa-a. 5Ou viv lavi'w an latè-a an plézi paski ou té sa achté sa ou vlé. Ou vini gwa menm kon an bèf yo fè vini gwa pou yo té tjwé. 6Ou ja kondanné èk tjwé moun ki inosan, èk yo pa té sa fè pyès défans pou kò yo.
Sé Pou'w Pwan Pasyans Èk Pwédyé
7Sé pou'w ni pasyans, fwè èk sè, pou jis lè Senyè-a kay vini. Gadé ki mannyè moun-an ki ka planté jaden-an ka èspéyé èk pasyans pou jaden-an i ka dépan anlè-a pwodwi manjé. I ka èspéyé èk pasyans pou jis pwèmyé èk dènyé sézon lapli-a. 8Kon sa sé pou'w ni pasyans tou. Pa dékouwajé, paski Senyè-a ka vini talè.
9Pa bougonnen kont yonn a lòt, fwè èk sè, pou Bondyé pa jijé'w menm, paski jij-la tou pwé ka vini. 10Fwè èk sè mwen, chonjé sé pwòfèt-la ki té ka palé konmisyon Senyè-a. Gadé mannyè yo té doubout fò èk pasyans lè yo té ka soufè. Sé pou'w fè menm kon yo. 11Nou ka di yo sé moun Bondyé benni paski yo té doubout fò èk pasyans. Ou ja tann mannyè Jòb té ni pasyans lè i té ka soufè, èk ou ja tann sa Bondyé Senyè-a té fè ba li an bout-la, paski Senyè-a bon èk i ni konpasyon.
12Fwè èk sè mwen, avan tout lòt bagay, mi sa ki pli enpòtan: Pa fè sèman lè ou ka fè an pwonmèt. Pa fè sèman asou syèl-la ni asou latè-a, ni asou pyès lòt bagay. Lè ou ni pou di "wi" di wi, èk lè ou ni pou di "non" di non. Tjenn pwonmèt ou èk Bondyé pa kay kondanné'w.
13Si la ni pyès an zòt ki an twaka, sé pou'y pwédyé. Si la ni pyès ki ni tjè kontan, sé pou'y chanté èk wimèsyé Bondyé. 14Si la ni pyèsonn ki malad anpami zòt, sé pou'y voyé kwiyé sé ofisyé-a ki ka kondwi légliz-la. Yo kay pwédyé ba li èk yo kay vidé lwil anlè'y an non Senyè-a. 15Lè yo pwédyé èk lafwa èk kwè ki Bondyé kay djéwi moun sala, Bondyé kay viwé ba li santé ankò èk pawdonnen'y si i ja fè péché. 16Kon sa konfésé péché zòt bay yonn a lòt èk pwédyé bay yonn a lòt pou Bondyé sa djéwi zòt. Lapwiyè an nonm ki ka viv dwèt douvan Bondyé ni an pil pouvwa. 17Pa obliyé, Ilaydja sété an nonm menm kon nou. I té pwédyé wèd pou lapli pa tonbé, épi lapli pa tonbé pou twa lanné é dimi. 18Apwé sa, i pwédyé pou lapli, èk syèl-la ladjé lapli pou tè-a té pwodwi fwi'y.
19Fwè èk sè, si yonn an zòt kité chimen lavéwité-a èk an lòt fwè mennen'y viwé ankò, pa obliyé, 20moun-an ki fè'y kité vyé chimen-an i té pwan-an kay sové lam li anba lanmò. Èk Bondyé kay pawdonnen'y an pil péché.